20/04/2010 | Administración LocalMunicipal
Oleiros
Persoal
Convocatoria unitaria para a provisión en propiedade de prazas depersoal funcionario de carreira e persoal fixo para o ano 2010

ANUNCIO Por resolución da primeira tenente de alcalde delegada de Interior número 1276/10, do 5 de abril, aprobouse a convocatoria unitaria para a provisión en propiedade de prazas de persoal funcionario de carreira e persoal laboral fixo convocadas polo Concello de Oleiros e polos seus organismos dependentes no ano 2010 É obxecto desta convocatoria unitaria, que se complementará coas correspondentes convocatorias específicas, a provisión en propiedade das prazas vacantes de persoal funcionario de carreira e persoal laboral fixo que se convoquen no ano 2010, mediante o proceso selectivo que en cada convocatoria específica se determine, así como das derivadas dos plans de emprego correspondentes. Rexerá esta convocatoria, igualmente, nos procesos selectivos que se desenvolvan con posterioridade ao ano 2010 en tanto non sexan aprobadas as dos anos correspondentes. Para tomar parte nas probas selectivas, as persoas aspirantes deberán reunir os seguintes requisitos, referidos todos e cada un deles á data na que remate o prazo de presentación de instancias. a) Ter a nacionalidade española ou ser nacional doutro estado membro da U. E. ou daqueles estados aos que se refire e nas condicións que establece o artigo 57 da Lei 7/2007 do 12 de abril, do estatuto básico do empregado público. b) Ter dezaseis anos de idade e non exceder, no seu caso, da idade máxima de xubilación forzosa. c) Estar na posesión do título que en cada caso se sinale na convocatoria específica, ou en condicións de obtelo na data na que remate o prazo de presentación de instancias. - De acordo coa disposición adicional quinta da Lei 30/1984, do 2 de agosto, de medidas para a reforma da función pública, considerarase equivalente ao título de diplomado universitario o ter superados tres cursos completos de licenciatura. - Así mesmo, e para estes efectos, para o acceso ás prazas do subgrupo C1 ou equiparadas, á superación das probas de acceso á universidade para maiores de 25 anos considerarase equivalente á obtención do título de bacharelato ou formación profesional de segundo grao. d) Posuír a capacidade funcional para o desenvolvemento das tarefas habituais da praza á que se aspira. - A condición de discapacitado e a súa compatibilidade acreditarase coa oportuna certificación. As persoas aspirantes con discapacidade farán constar na súa instancia se precisan adaptación para as probas. e) Non ter sido separado, mediante expediente disciplinario, do servizo do Estado, das comunidades autónomas ou das entidades locais, nin estar inhabilitado para o exercicio de funcións públicas. Idéntico requisito esixirase aos nacionais dos demais estados membros da Unión Europea, no seu caso. f) Os requisitos especiais que, en cada caso, poidan establecerse nas convocatorias específicas. As persoas estranxeiras ás que se refire o artigo 57 da Lei 7/2007 do 12 de abril, do estatuto básico do empregado público, así como os/as estranxeiros/as con residencia legal en España poderán acceder, como persoal laboral, en igualdade de condicións que as persoas españolas. As instancias para solicitar tomar parte no proceso selectivo dirixiranse ao Sr. Alcalde e presentaranse no Rexistro Xeral do Concello debidamente cubertas en modelo normalizado, durante o prazo de vinte días naturais contados desde o seguinte ao da publicación do anuncio de cada convocatoria no Boletín Oficial do Estado (BOE). Poderán, así mesmo, remitirse no xeito determinado na Lei 30/1992, do 26 de novembro, de réxime xurídico das administracións públicas e do procedemento administrativo común. Se consonte ao devandito precepto se presentan a través das oficinas de correos, deberá aparecer o selo na devandita solicitude. Doutro xeito, a data de anotación no Rexistro Xeral será a que se teña en conta para todos os efectos. No caso de prazas de promoción interna ou redistribución de efectivos, a publicación das convocatorias realizarase nos diarios oficiais que sexa preceptiva, publicación que iniciará o prazo de quince días hábiles de presentación de solicitudes. Tamén será de quince días hábiles o prazo de presentación de instancias cando se trate de provisión de postos de traballo polos procedementos de concurso ou libre designación, contado este prazo desde o día seguinte ao da publicación da convocatoria no boletín ou diario oficial que corresponda. Salvo que nas convocatorias específicas se estableza outra cousa, para ser admitido/a e, no seu caso, tomar parte nas probas selectivas, bastará con que as persoas aspirantes manifesten nas súas instancias que reúnen todos e cada un dos requisitos xerais esixidos na base segunda así como os particulares que se esixan nas convocatorias específicas, referidos sempre ao día no que remate o prazo de presentación de instancias. Así mesmo, as persoas aspirantes comprométense, no caso de ser propostos para o correspondente nomeamento, a prestar xuramento ou promesa de acordo co que determina o Real decreto 707/1979, do 5 de abril. Á instancia achegarase inescusablemente: - O resgardo normalizado acreditativo do pagamento das taxas por dereitos de exame –de acordo coa Ordenanza fiscal reguladora vixente no prazo de presentación de solicitudes- nas entidades colaboradoras ou o xiro postal ou telegráfico remitido ao seguinte enderezo: Xestión Tributaria Recadadora Avda. Ernesto Che Guevara nº 12, baixo 15172 - Perillo Oleiros - A Coruña Os dereitos de exame só serán devoltos a quen non se admitise ás probas selectivas por non reunir os requisitos esixidos e sempre e cando os motivos de exclusión non tivesen orixe en feitos levados a cabo -por acción ou omisión- polo propio aspirante. - No caso de concurso de méritos achegarase a relación circunstanciada dos méritos que se aleguen pola orde que se establece na correspondente convocatoria específica, unindo á devandita relación os documentos xustificativos destes (orixinais ou fotocopias compulsadas), pois non se tomarán en consideración nin se avaliarán aqueles que non queden debidamente acreditados, agás que se determine outra cousa na convocatoria específica. - Fotocopia compulsada do documento nacional de identidade. Cando na convocatoria específica se inclúan prazas de quenda libre e prazas reservadas á promoción interna as persoas aspirantes que reúnan os requisitos para presentarse por ambas canles deberán facer constar na instancia aquela quenda pola que optan. Se omiten calquera referencia ao respecto, entenderase que a elección é por promoción interna. Os/as interesados/as que soliciten concorrer polas dúas quendas serán excluídos provisionalmente e para corrixir esta circunstancia, deberán optar, dentro do prazo conferido para o efecto, por unha delas. Así mesmo, nas convocatorias que inclúan a opción de prazas reservadas a persoas con discapacidade, para as persoas que reúnan tal condición legal, farase constar na solicitude de participación á devandita opción. Se se omitise tal referencia, entenderase que a elección é pola quenda libre. Unha vez rematado o prazo de presentación de instancias, a Alcaldía ou o órgano delegado ditará a resolución pola que se declarará aprobada a listaxe de persoas admitidas e excluídas, con indicación do prazo de corrección que nos termos da Lei 30/1992 de réxime xurídico das administracións públicas e do procedemento administrativo común se concede ás persoas aspirantes excluídas, determinando, á súa vez, o lugar de comezo dos exercicios e a composición do órgano de selección. A devandita resolución publicarase no BOP e exporase no taboleiro de anuncios do Concello e na páxina web oficial do Concello (www.oleiros.es), aínda que neste útlimo caso sen carácter preceptivo. A publicación da dita resolución no BOP será determinante dos prazos para os efectos de posibles impugnacións ou recursos. Agás nas convocatorias derivadas de plans de emprego, os tribunais cualificadores dos procesos selectivos para o ingreso do persoal designaranse a teor e de conformidade co sinalado no artigo 60 da Lei 7/07 do 12 do estatuto básico do empregado público. Presidente/a: o/a funcionario/a ou persoal laboral fixo da Corporación que se nomee. Secretario/a: o/a funcionario/a ou persoal laboral fixo da Corporación que se nomee. Vogais: Tres vogais que designe a Alcaldía ou o órgano delegado. O persoal de elección, designación política, os/as funcionarios/as interinos/as e o persoal eventual non poderán formar parte dos órganos de selección. A pertenza aos órganos de selección será sempre a título individual, non podendo ostentarse esta en representación ou por conta de ninguén. Os membros dos órganos de selección deberán posuír a titulación ou a especialización igual ou superior á esixida para o acceso ás prazas convocadas. No caso de provisión de postos de traballo, a teor do disposto no Real decreto 364/1995, os membros das comisións deberán pertencer a corpos ou escalas de grupo de titulación igual ou superior ao esixido para os postos convocados. Os membros dos tribunais deberán absterse de formar parte destes cando concorran ás circunstancias previstas no artigo 28 da Lei 30/1992, notificándoo á autoridade convocante, ou cando realizasen tarefas de preparación a probas selectivas nos cinco anos anteriores á publicación desta convocatoria. As persoas aspirantes poderán recusalos de acordo co artigo 29 da devandita lei. Ningún órgano de selección poderá constituírse nin actuar sen a asistencia de máis da metade dos seus membros, titulares ou suplentes indistintamente. Os tribunais poderán dispoñer a incorporación de especialistas para asesorar para as probas nas que así o estimen necesario ou axeitado. As devanditas persoas asesoras actuarán con voz e sen voto, e limitaranse ao exercicio das especialidades técnicas en base ás cales colaboran co respectivo órgano de selección. Para os efectos de percepción de asistencias polos membros concorrentes ás sesións dos tribunais, estes estarán clasificados nas categorías que establece o número 1 do artigo 30 do Decreto 462/2002, do 24 de maio, sobre indemnizacións por razón do servizo, segundo a redacción dada pola Orde 3770/2005, do 9 de decembro. O órgano de selección resolverá todas as dúbidas que puidesen xurdir na aplicación destas normas. Unha vez comezadas as probas selectivas non será obrigatoria a publicación da celebración dos sucesivos anuncios das restantes no BOP, senón que será suficiente coa súa exposición nos locais onde se celebren estas e no taboleiro de anuncios do Concello e na páxina web do Concello (www.oleiros.org), se ben neste último caso, sen carácter preceptivo. Cando o órgano de selección o estime axeitado e co acordo previo dos aspirantes, poderá acordar a celebración de varios exercicios nunha mesma xornada, concedendo ás persoas opositoras un descanso mínimo de trinta minutos entre a celebración destes, ou na xornada seguinte deixando transcorrer un prazo mínimo de 12 horas. As persoas aspirantes serán convocadas para cada exercicio en único chamamento agás casos de forza maior debidamente xustificados e apreciados discrecionalmente polo órgano de selección. Unha vez comezada a práctica dos exercicios, os tribunais poderán requirir en calquera momento a quen participe nas probas que acredite a súa identidade. Se durante o desenvolvemento dos procesos selectivos chegase a coñecemento do órgano de selección que algún ou algunha aspirante carece de calquera dos requisitos esixidos na convocatoria, será excluído, coa audiencia previa da persoa interesada, comunicándoo no mesmo día á autoridade que convocase o proceso selectivo. Para determinar a orde de actuación das persoas aspirantes naqueles exercicios que non poidan celebrarse conxuntamente, iniciarase pola letra que resulte do sorteo que efectúa a Secretaría de Estado para a Administración pública ou, no seu defecto, por orde alfabética. Nas convocatorias específicas que completan a presente unitaria, concretarase o contido de cada proba á súa forma de desenvolvemento, sistema de cualificación dos exercicios e os programas respectivos. As cualificacións das persoas aspirantes aprobadas en cada un dos exercicios serán publicadas no taboleiro de anuncios e na páxina web do Concello (www.oleiros.es), aínda que neste último caso, sen carácter preceptivo. Os exercicios que se realicen por escrito poderán ser lidos publicamente, se así o acorda o órgano de selección. Así mesmo, o órgano de selección poderá manter unha entrevista coas persoas aspirantes sobre as materias obxecto dos exercicios expostos, e pedirlles explicacións complementarias sobre o contido do tema desenvolto así como sobre as competencias precisas para o desempeño da praza obxecto da convocatoria. Unha vez rematada a cualificación dos/as aspirantes, o órgano de selección publicará por orde de puntuación a relación de persoas aprobadas e remitirá a devandita relación á Alcaldía ou ao órgano competente para os efectos de tramitación do pertinente nomeamento, se se trata de prazas de persoal funcionario, ou de formalizar os contratos laborais se se trata de prazas de persoal laboral fixo. Os órganos de selección non poderán propoñer o acceso á condición de funcionario ou persoal laboral fixo dun número superior de aprobados ao de prazas convocadas, agás cando así o estableza a propia convocatoria. Sen prexuízo do anterior, sempre que os órganos de selección propuxesen o nomeamento de igual número de participantes que o de prazas convocadas, e co fin de asegurar a súa cobertura, cando se produzan renuncias das persoas seleccionadas, antes do seu nomeamento ou toma de posesión, o órgano convocante poderá requirir do órgano de selección a relación complementaria das persoas aspirantes que sigan ás propostas, para o seu posible nomeamento como funcionarios/as de carreira ou contratación como persoal laboral fixo. As persoas aspirantes propostas achegarán dentro do prazo dun mes contado a partir da publicación da lista de persoas aprobadas, os documentos seguintes: 1.-Fotocopia (que deberá presentarse co orixinal para os efectos de compulsa) do seu documento nacional de identidade.2.-Copia autenticada ou fotocopia (que deberá presentarse co orixinal para os efectos de compulsa) do título ou, no seu caso, diploma en base ao que se procedeu á admisión, ou ben xustificante de ter levado a cabo todos os requisitos para a súa expedición. Se estes documentos estivesen expedidos despois da data de remate do prazo de presentación de instancias, deberá xustificarse a data na que finalizaron os correspondentes estudos.3.-Certificado acreditativo de posuír a capacidade funcional para o desenvolvemento das tarefas habituais da praza á que se aspira, que será expedido polos servizos médicos asociados ao Concello. No suposto de persoas discapacitadas, observarase tamén o que establece o apartado d) da base segunda da presente convocatoria.4.-Declaración xurada de non ter sido separado, mediante expediente disciplinario, do servizo do Estado ás comunidades autónomas ou ás entidades locais, nin encontrarse inhabilitado para o exercicio de funcións públicas por sentenza firme.5.-Declaración xurada de non estar incurso en ningún dos supostos de incapacidade específica consonte á normativa vixente.6.-Declaración xurada de non incorrer en ningún dos supostos de incompatibilidade establecidos na lexislación sobre esta.7.-Fotocopia da cartilla da Seguridade Social (no caso de estar afiliado/a). Para o suposto que tivera a condición de funcionario público, estará exento de xustificar documentalmente as condicións e requisitos xa amosados para obter o seu anterior nomeamento, debendo presentar o certificación do Ministerio ou do organismo do que dependa, acreditando a súa condición e demais circunstancias que consten no seu expediente persoal ou folla de servizos. Se se tratase de nacionais de estados membros da Unión Europea presentarán a documentación esixida pola Lei do 23 de decembro de 1993, ademais da sinalada nos números 2, 3, 5, 6 e 7 da anterior relación. Se dentro do prazo indicado, agás casos de forza maior, as persoas propostas non presentasen a súa documentación ou non reunisen os requisitos esixidos, non poderán ser nomeadas, quedando anuladas todas as súas actuacións, sen prexuízo das responsabilidades nas que puidesen incorrer por falsidade na instancia solicitando tomar parte no proceso selectivo. Os/as aspirantes nomeados/as deberán tomar posesión no prazo de vinte días naturais que contarán desde o seguinte ao que sexa notificado o nomeamento quedando en situación de cesante cando, sen causa xustificada, non o fixesen dentro do prazo sinalado. A formalización dos contratos laborais efectuarase no prazo de 5 días, que contarán desde a presentación de toda a documentación á que se fai referencia na base oitava. Ata que non se formalice o contrato e non se incorpore ao traballo, o/a aspirante non terá dereito a ningunha prestación económica. Os contratos quedarán sometidos a un período de proba cuxa duración se concretará para cada caso na correspondente convocatoria específica que completa esta unitaria. Cando a duración do contrato sexa temporal, a superación do período de proba establecido non modificará en ningún caso a natureza temporal do contrato. As convocatorias específicas poderán establecer un período de prácticas ou curso selectivo, cuxa superación con aproveitamento será requisito indispensable para o nomeamento de funcionario/a de carreira, de conformidade co disposto nas convocatorias específicas. O devandito período de prácticas ou curso selectivo realizarase unha vez superada a fase de oposición, o correspondente recoñecemento médico e o perfeccionamento dos demais requisitos esixidos. Durante o período de prácticas ou curso selectivo, a autoridade que efectuase a convocatoria nomeará funcionarios/as en prácticas ás persoas aspirantes propostas, que percibirán con cargo á Corporación as retribucións correspondentes. Caso de que alguén non supere o período de prácticas por resolución motivada da autoridade que efectuase a convocatoria, de acordo co procedemento de cualificación previsto na convocatoria, perderá todos os seus dereitos ao seu nomeamento como funcionario/a de carreira. O órgano de selección queda autorizado para resolver as dúbidas que se presenten e tomar os acordos necesarios para a boa orde das probas no non previsto nestas bases. Así mesmo rexerá a lexislación básica do Estado sobre función pública e o Real decreto 896/1991, polo que se establecen as regras e programas mínimos a que debe axustarse o procedemento de selección do funcionariado da Administración local. No non previsto nelas, a regulamentación que para o ingreso na función pública establece a comunidade autónoma de Galicia e supletoriamente, o Regulamento xeral do ingreso do persoal ao servizo da Administración do Estado. Para a cobertura de prazas con carácter interino ou a celebración de contratos laborais con carácter temporal poderá acudirse a aqueles procesos selectivos finalizados ao abeiro da presente convocatoria, nos que houbese aspirantes que, superando algún dos exercicios, non obtivesen a praza, debendo optarse polos/as opositores/as que superasen maior número de exercicios e que acumulen mellor puntuación. Non obstante, cando se trate da prestación dun servizo que requira unha experiencia ou unhas aptitudes específicas poderase efectuar unha preselección entre os/as aspirantes que reúnan os requisitos anteriores. Contra a resolución que aproba estas bases, que esgota a vía administrativa, as persoas interesadas poderán interpoñer o recurso potestativo de reposición ante o Sr. Alcalde ou o órgano delegado no prazo dun mes contado a partir do día seguinte ao da publicación deste anuncio no Boletín Oficial da Provincia da Coruña, de conformidade co establecido na Lei 30/1992 do 26 de novembro de réxime xurídico das administracións públicas e procedemento administrativo común, segundo a redacción dada pola Lei 4/1999 do 13 de xaneiro, ou recurso contencioso-administrativo ante o Xulgado Contencioso-Administrativo da Coruña, no prazo de dous meses desde o día citado. Oleiros, 8 de abril de 2010 A primeira tenente de alcalde delegada de Interior Gumercindo Pedro Rolando Subirats Wunderlich